- బ్యాంకులకు భారీగా పెరుగుతున్న నగదు లభ్యత
- ఆర్థిక స్థితిని నిలుపుకొనేందుకు కోతల బాట
-వడ్డీరేట్లను తగ్గించిన ఎస్‌బీఐ, ఐసీఐసీఐ, హెచ్‌డీఎఫ్‌సీలు
- అదే దారిలో మరిన్ని బ్యాంకులు
న్యూఢిల్లీ: సర్కారు పెద్ద నోట్ల రద్దు నిర్ణయం బ్యాంకుల్లో డబ్బులు దాచుకొనే వారిపై కూడా తీవ్ర ప్రభావం చూపుతోంది. నోట్ల రద్దు కారణంగా ఎక్కువ మంది బ్యాంకుల్లో నగదును డిపాజిట్‌ చేస్తున్నారు. దీంతో బ్యాంకుల వద్ద నగదు నిల్వలు అంతకంతకు పెరుగుతున్నాయి. రుణాల వితరణ పెరగకుండా డిపాజిట్లు పెరగడం మూలంగా బ్యాంకుల ఆర్థిక పరిస్థితి దెబ్బతినే అవకాశం కనిపిస్తోంది. దీంతో ఆయా బ్యాంకులు డిపాజిట్లపై వడ్డీరేట్లను తగ్గించే పనిలో పడ్డాయి. దేశంలోని అతిపెద్ద బ్యాంకింగ్‌ సంస్థ 'భారతీయ స్టేట్‌ బ్యాంక్‌' ఎస్‌బీఐ డిపాజిట్లపై వడ్డీ రేట్లకు కోత పెట్టింది. దీంతో ఐసీఐసీఐ బ్యాంకు, హెచ్‌డీఎఫ్‌సీ బ్యాంకులు కూడా ఇదే నిర్ణయాన్ని తీసుకున్నాయి. ప్రభుత్వం రద్దు చేసిన పెద్ద నోట్ల ద్వారా రూ.14.1 లక్షల కోట్ల నగదు ప్రవాహం పెరగనుందని బ్యాంకింగ్‌ వర్గాలు అంచనా వేస్తున్నాయి.
ఎఫ్‌డీ వడ్డీరేట్లను తగ్గించిన ఎస్‌బీఐ..
దేశంలోనే అతిపెద్ద విత్త సంస్థ ఎస్‌బీఐ ఫిక్స్‌డ్‌ డిపాజిట్ల (ఎఫ్‌డీ) లపై వడ్డీ రేట్లకు కోత పెట్టింది. ఎంపిక చేసిన మెచ్యూరిటీ డిపాజిట్లపై వడ్డీని 0.15 శాతం వరకు తగ్గించింది. ఒక్క సంవత్సరం నుంచి 455 రోజుల గడువు డిపాజిట్లపై 0.15 శాతం వడ్డీ రేటును తగ్గించి 6.90 శాతంగా నిర్ణయించింది. ఇంతక్రితం ఈ వడ్డీ రేటు 7.05 శాతంగా ఉంది. కోత పెట్టిన వడ్డీ రేటు గురువారం నుంచే అమల్లోకి వస్తుందని ఎస్‌బీఐ తెలిపింది. కాగా 456 రోజల నుంచి 2 ఏళ్ల కాలపరిమితి కలిగిన ఎఫ్‌డీలపై వడ్డీ రేటును 7.10 శాతం నుంచి 6.95 శాతానికి కుదించింది. ఈ ప్రతిపాదిత వడ్డీ రేట్లు కొత్త డిపాజిట్లపై అదే విధంగా రెన్యూవల్‌ చేసుకునే వాటికి వర్తిస్తాయి.
అదే బాటలో ఐసీఐసీఐ, హెచ్‌డీఎఫ్‌సీ..
ఎఫ్‌డీలపై వడ్డీ రేట్లను తగ్గిస్తున్నట్లు దేశంలోనే పెద్ద ప్రయివేటు రంగ బ్యాంకులైన ఐసీఐసీఐ, హెచ్‌డీఎఫ్‌సీలు ప్రకటించాయి. ఈ బ్యాంకులు ఎఫ్‌డీలపై 0.25 బేసిస్‌ పాయింట్ల మేర కోత పెట్టాయి. 390 రోజలు నుంచి 2 ఏళ్ల కాలపరిమితి కలిగిన డిపాజిట్లపై ఐసీఐసీఐ బ్యాంకు వడ్డీ రేటును 0.15 శాతం కోత పెట్టినట్లు ఆ బ్యాంకు వెబ్‌సైట్‌లో వెల్లడించింది. దీంతో ఇది వరకు చెల్లించిన వడ్డీ రేటును 7.25 శాతం నుంచి 7.10 శాతానికి తగ్గించినట్లయ్యింది. ఈ రేట్లు బుధవారం నుంచే అమల్లోకి వస్తాయని పేర్కొంది. కాగా హెచ్‌డీఎఫ్‌సీ బ్యాంకు రూ.1-5 కోట్ల విలువ చేసే డిపాజిట్లపై 0.25 శాతం వడ్డీకి కోత పెట్టింది. తగ్గించిన వడ్డీ రేట్లు గురువారం నుంచి వర్తిస్తాయని తెలిపింది. ఏడాది కాలపరిమితి కలిగిన డిపాజిట్లపై వడ్డీ రేటును 7 శాతం నుంచి 6.75 శాతానికి కుదించింది. మూడేళ్ల నుంచి ఐదేళ్ల కాలపరిమితి కలిగిన డిపాజిట్లపై వడ్డీ రేటును 6.75 శాతం నుంచి 6.5 శాతానికి తగ్గించింది.
మీ స్నేహితులకు రికమెండ్ చెయ్యండి